μαθητές

2Ο ΕΡΓΑΣΤΗΡΙΟ ΔΕΞΙΟΤΗΤΩΝ

**Μικροί ήρωες «εν δράσει»**

|  |  |  |
| --- | --- | --- |
| **Χρονόμετρο** | **Χρονική διάρκεια:** 45’ (1 διδακτική ώρα) | |
| Κέντρο | **Σκοπός**: Σκοπός του εργαστηρίου είναι οι μαθητές/τριες να συνδέσουν την έννοια του φόρου με τις έννοιες της συνεισφοράς, του αλληλοσεβασμού και της διαφορετικότητας, για να καταλήξουν στο συμπέρασμα ότι οι παραπάνω έννοιες έχουν κοινή συνισταμένη, την κοινωνική δικαιοσύνη και ευημερία. | |
| **Κομμάτια παζλ** | **Προσδοκώμενα μαθησιακά αποτελέσματα:** Μετά την ολοκλήρωση των δραστηριοτήτων του εργαστηρίου, οι μαθητές/τριες θα πρέπει να είναι ικανοί/ές να:   1. Εντοπίζουν τα σημεία σύνδεσης μεταξύ της φορολογίας και της συμπερίληψης (διαφορετικότητα και κοινωνική ευαισθητοποίηση, συνεισφορά στην κοινωνία, κοινωνική δικαιοσύνη, κοινωνική συνείδηση και ευθύνη των πολιτών). 2. Παράγουν σχετικά κείμενα συνεργαζόμενοι/ες σε μικρές ομάδες ή ατομικά σε έντυπη ή ψηφιακή μορφή | |
| **Αίθουσα** | **Προτεινόμενες διδακτικές προσεγγίσεις:** Διερευνητική, ομαδοσυνεργατική | |
| **Λίστα** | **Βασικά θέματα εργαστηρίου:**   * **Δραστηριότητα 1:** «Η επέλαση των εννοιών» * **Δραστηριότητα 2:** «Φτιάξε το δικό σου ήρωα» | |
| Υπολογιστής | **Υλικοτεχνική υποδομή:** αίθουσα Η/Υ, βιντεοπροβολέας, διαδραστικός πίνακας, Πίνακας | |
| **Ανοιχτό βιβλίο** | **Μέσα:** διαθέσιμα εργαλεία της e-me ή ελεύθερα λογισμικά ψηφοφορίας, δημιουργίας ταινίας και δημιουργίας animation με χρήση τεχνητής νοημοσύνης. |

|  |  |  |
| --- | --- | --- |
| **Περιγραφή πορείας 2ου εργαστηρίου: Μικροί ήρωες «εν δράσει»** | **Διδακτική τεχνική** | **Διδακτικά μέσα** |
| * **Δραστηριότητα 1: «Η επέλαση των εννοιών» (15 λεπτά)** * Καταιγισμός ιδεών – brain storming σε συνδυαστικά ερωτήματα, μέσω ενός ψηφιακού εργαλείου ή προφορικά στην αίθουσα διδασκαλία. * Κατάρτιση εννοιολογικού χάρτη στον Πίνακα, βάσει των απαντήσεων των μαθητών/τριών στα συνδυαστικά ερωτήματα που τίθενται. | * Ερωταπαντήσεις | * Πίνακας * Ψηφιακό εργαλείο |
| * **Δραστηριότητα 2: «Φτιάξε το δικό σου ήρωα» (20 λεπτά)** * Οι μαθητές/τριες, βασιζόμενοι/ες στον εννοιολογικό χάρτη που έχει ήδη καταρτιστεί στον Πίνακα, καλούνται να δημιουργήσουν μία ιστορία με έναν ήρωα και με αφορμή αυτή την ιστορία να παρουσιάζονται οι έννοιες (φόρος και συμπερίληψη: αλληλοσεβασμός, διαφορετικότητα) και η μεταξύ τους σχέση. * Εναλλακτικά, οι μαθητές/τριες, είτε ατομικά είτε χωρισμένοι/ες σε ομάδες, καλούνται να φτιάξουν δύο (2) ήρωες, τον «Φόρο» και τη «Συμπερίληψη», με τη βοήθεια ψηφιακών εργαλείων και να δημιουργήσουν μία ιστορία. | * Επίδειξη χρήσης ψηφιακών εργαλείων | * Ψηφιακό εργαλείο |
| * **Ανάλυση και Συμπεράσματα (10 λεπτά):**   + Παρουσίαση των «ηρώων» από τους μαθητές/τριες είτε μέσω ανάγνωσης των κειμένων τους είτε μέσω παρουσίασης της ιστορίας τους με τη χρήση ψηφιακών μέσων.   + Διατύπωση γενικών συμπερασμάτων. | * Συζήτηση / Διάλογος | * Παρουσίαση ψηφιακού υλικού |

**ΔΡΑΣΤΗΡΙΟΤΗΤΑ 1**

**Η επέλαση των εννοιών**



**Καταιγισμός ιδεών (brain storming)**

Ζητήστε από τους/τις μαθητές/τριες να απαντήσουν στις συνδυαστικές ερωτήσεις, που σας δίνονται παρακάτω.



Δίνεται η δυνατότητα συγκεντρωτικής ανασκόπησης των απαντήσεών των μαθητών/τριών. Ταυτόχρονα, μπορεί να καταγράφονται οι απαντήσεις τους στα συνδυαστικά ερωτήματα που τους τίθενται, προκειμένου να καταρτιστεί ένας εννοιολογικός χάρτης, που θα αποτελεί τον κύριο οδηγό των μαθητών/τριών για την επόμενη Δραστηριότητα 2. (Προτείνεται ο/η εκπαιδευτικός να επιλέξει μέχρι πέντε (5) συνδυαστικά ερωτήματα).

**1. Οι Φόροι και ο Κοινωνικός Ρόλος:**

Ξεκινήστε εξετάζοντας τον ρόλο των φόρων στην κοινωνία. Ποια είναι η σημασία των φόρων στην παροχή κοινωνικών υπηρεσιών και την υποστήριξη των λιγότερο ευνοημένων μελών της κοινωνίας;

**2. Η Σημασία της Συνεισφοράς:**

Πώς συνδέεται η έννοια της συνεισφοράς με τους φόρους; Πώς η συνεισφορά των φόρων συμβάλλει στη διατήρηση και την ανάπτυξη της κοινωνίας;

**3. Ένας βασικός ορισμός των φόρων**

Ζητήστε από τους/τις μαθητές/τριες να διαβάσουν τους δικούς τους ορισμούς για τους φόρους, με βάση όσα κατέγραψαν στα φύλλα εργασίας και σχολιάστε.

**4. Φόρος και Κοινωνία:**

Πώς νομίζετε ότι οι φόροι βοηθούν τη λειτουργία της κοινωνίας μας; Ποιοι τρόποι υπάρχουν για να χρησιμοποιηθούν οι φόροι, έτσι ώστε να βοηθήσουν όλους τους ανθρώπους, ανεξάρτητα από τη διαφορετικότητά τους;

**5.Αλληλοσεβασμός και Διαφορετικότητα**: Τι σημαίνει για εσάς ο αλληλοσεβασμός και πώς μπορούμε να δείχνουμε σεβασμό προς τους άλλους, ειδικά αν είναι διαφορετικοί από εμάς; Ποια είναι μερικά παραδείγματα σεβασμού προς ανθρώπους με διαφορετικό πολιτισμικό υπόβαθρο;

**6. Φόρος και Αλληλοσεβασμός**:

Πώς μπορεί η σωστή χρήση των φόρων να δείχνει ότι σεβόμαστε όλους τους ανθρώπους στην κοινωνία μας; Ποια είναι μερικά προγράμματα ή υπηρεσίες που χρηματοδοτούνται από τους φόρους και προάγουν τον αλληλοσεβασμό και τη διαφορετικότητα;

**7. Φόρος και Διαφορετικότητα**:

Πώς μπορούν οι φόροι να βοηθήσουν στη δημιουργία μιας κοινωνίας που σέβεται και υποστηρίζει τη διαφορετικότητα; Μπορείτε να σκεφτείτε τρόπους με τους οποίους οι φόροι μπορούν να χρησιμοποιηθούν για να στηρίξουν τις μειονότητες ή τις ευάλωτες ομάδες;

**8. Αλληλοσεβασμός και Δημόσια Υπηρεσία:**

Πώς μπορούμε να διασφαλίσουμε ότι οι δημόσιες υπηρεσίες που χρηματοδοτούνται από τους φόρους είναι δίκαιες και προσβάσιμες για όλους; Τι θα κάνατε για να ενθαρρύνετε τους/τις άλλους/ες να σέβονται και να υποστηρίζουν τη χρήση των φόρων για το κοινό καλό;

**9. Οικονομική Συνεισφορά και Κοινωνική Δικαιοσύνη:**

Πώς συνδέονται οι φόροι με την κοινωνική δικαιοσύνη και την υποστήριξη των πιο αδύναμων μελών της κοινωνίας μας; Τι προτάσεις θα κάνατε για να βελτιωθεί το φορολογικό σύστημα, έτσι ώστε να ενισχύσει την αλληλεγγύη και τη διαφορετικότητα;

**Συμπέρασμα:**


Τέτοιου είδους ερωτήματα βοηθούν τους/τις μαθητές/τριες να σκεφτούν και να συζητήσουν τις διάφορες πλευρές των θεμάτων αυτών, συνδυάζοντας τις ιδέες τους και ενθαρρύνοντας την κριτική σκέψη και τη δημιουργικότητα.


**ΔΡΑΣΤΗΡΙΟΤΗΤΑ 2**

**Φτιάξε το δικό σου ήρωα**

* Βασιζόμενοι στον εννοιολογικό χάρτη της Δραστηριότητας 1, οι μαθητές/τριες καλούνται να, αναπτύξουν μία ιστορία με δικό τους ήρωα και με αφορμή αυτό να αναπτύξουν τις έννοιες του φόρου και της συμπερίληψης (διαφορετικότητας και αλληλοσεβασμού).
* Εναλλακτικά, εφόσον διατίθεται Αίθουσα Πληροφορικής στη σχολική μονάδα, οι μαθητές/τριες ως «μικροί ήρωες», καλούνται να δημιουργήσουν ψηφιακά τους δικούς τους ήρωες, τον «Φόρο» και τη «Συμπερίληψη» (αλληλοσεβασμός και διαφορετικότητα) αποδίδοντας τα χαρακτηριστικά που τους ταιριάζουν, όπως οι ίδιοι/ες τα αντιλαμβάνονται, και τέλος να δημιουργήσουν μία ιστορία μικρού μήκους, συμπεριλαμβανομένων των ηρώων τους (η ψηφιακή ιστορία, εφ’ όσον δεν επαρκεί ο χρόνος, προτείνεται να ολοκληρωθεί σε μεταγενέστερο χρόνο, κατά την κρίση του/της εκπαιδευτικού).


|  |  |
| --- | --- |
| **Λαμπτήρας και μολύβι** | **ΕΠΙΣΗΜΑΝΣΗ:** Σε περίπτωση που διατίθεται μικρός αριθμός Η/Υ στη σχολική μονάδα, συστήνεται η ομαδοποίηση των μαθητών/τριών σε ομάδες εργασίας τεσσάρων πέντε 4-5 ατόμων, προκειμένου να εργαστούν συνεργατικά για τη συγκεκριμένη δραστηριότητα. |

**Στόχος:** Οι μαθητές/τριες θα μάθουν για τη σημασία της φορολογίας σε συνάρτηση με τη συμπερίληψη των φορολογούμενων πολιτών μέσα από την ιστορία των ηρώων, είτε σε έντυπη είτε σε ψηφιακή μορφή, και θα κατανοήσουν πώς συμβάλλουν στην ευημερία της κοινωνίας. Με αυτή τη δραστηριότητα, οι μαθητές/τριες θα διασκεδάσουν δημιουργώντας, ενώ παράλληλα θα εκπαιδευτούν σε σημαντικές κοινωνικές αξίες. Οι μαθητές/τριες μπορούν να καταθέσουν τις δικές τους ιδέες για τα ονόματα των ηρώων. **Ωστόσο, είναι σημαντικό να έχουν κατανοήσει τη σημασία των συγκεκριμένων λέξεων**.

****

**Ενδεικτικό παράδειγμα χαρακτηριστικών του ψηφιακού ήρωα «Φόρος»**


* **Όνομα:** Φορονόμος (από το «φόρος» και «νόμος»).
* **Εμφάνιση:** Φοράει μπλε στολή με ένα σύμβολο ζυγαριάς στο στήθος, που αντιπροσωπεύει τη δικαιοσύνη και την ισότητα. Σοβαρός και υπεύθυνος.
* **Ικανότητες:** Χρησιμοποιεί τα χρήματα που συλλέγει για να χτίσει δρόμους, γέφυρες, σχολεία και νοσοκομεία (δημόσιες υπηρεσίες, δημόσια έργα) με τη μαγική του δύναμη. Κατανοεί τη σημασία της δικαιοσύνης και της ισότητας.
* **Προσωπικότητα:** Σοβαρός, δίκαιος, αλλά και προστατευτικός προς όλους. Προάγει το κοινό καλό και εξασφαλίζει ότι όλοι συμβάλλουν δίκαια στη φορολογία.
* **Αποστολή:** Εξασφαλίζει ότι όλοι πληρώνουν το δίκαιο μερίδιό τους, για να υποστηριχθούν οι δημόσιες υπηρεσίες.
* **Ιστορία:** Με τη σοφία και τις δυνάμεις του, διασφαλίζει ότι οι πόροι χρησιμοποιούνται δίκαια για το καλό όλων, συμβάλλοντας στην ανάπτυξη της κοινωνίας. Ο Φορονόμος χρησιμοποιεί τη μαγική του δύναμη για να συλλέξει φόρους από όλους και να τους κατανείμει δίκαια. Φτιάχνει νέους δρόμους, κατασκευάζει σχολεία και νοσοκομεία, και εξασφαλίζει ότι οι δημόσιες υπηρεσίες λειτουργούν αποτελεσματικά. Τέλος, υπενθυμίζει στους κατοίκους τη σημασία της συνεισφοράς για το κοινό καλό, μέσω των φόρων.

******


**Ενδεικτικό παράδειγμα χαρακτηριστικών του ψηφιακού ήρωα « Συμπερίληψη»**

* **Όνομα**: Συμπερίληψη
* **Εμφάνιση:** Φοράει πολύχρωμη στολή με σύμβολα όπως ο κύκλος, που αντιπροσωπεύει τη διαφορετικότητα, την ισότητα και τον σεβασμό. Χαρούμενη και φιλική.
* **Ικανότητες:** Έχει την ικανότητα να ενώνει διαφορετικούς ανθρώπους και να προάγει την ισότητα και τον αλληλοσεβασμό σε κάθε κοινωνία.
* **Προσωπικότητα:** Θερμή, χαμογελαστή, ενθαρρυντική, ενθουσιώδης και πάντα έτοιμη να προσφέρει σε όλους τη δυνατότητα να συμμετέχουν και να ακουστούν. Πιστεύει ακράδαντα ότι κάθε άτομο έχει αξία και προσφέρει κάτι μοναδικό στην κοινότητα.
* **Αποστολή:** Να διασφαλίζει ότι όλοι ανεξαρτήτως ηλικίας, καταγωγής ή ικανοτήτων συμμετέχουν ισότιμα στην κοινωνία.
* **Ιστορία:** Η Συμπερίληψη ενθαρρύνει τους πολίτες να αποδέχονται ο/η ένας/μία τον/την άλλο/η, ανεξάρτητα από τις διαφορές τους. Φτιάχνει ένα χώρο, όπου όλοι ανεξαρτήτως ηλικίας ή καταγωγής μπορούν να μιλήσουν και να συμβάλουν στην κοινότητα. Εμπνέει τους ανθρώπους να συμμετέχουν σε εθελοντικές δράσεις, προάγοντας την ισότητα και τον σεβασμό.

**Ενδεικτικό παράδειγμα δημιουργίας ψηφιακής ιστορίας**

**Σενάριο:** Η συνεργασία μεταξύ των ηρώων, του «Φορονόμου» και της «Συμπερίληψης», για να βοηθήσουν μια κοινότητα που αντιμετωπίζει προκλήσεις τόσο στην κοινωνική συνοχή όσο και στις υποδομές. Ο «Φορονόμος» εξασφαλίζει πόρους για την κατασκευή δημόσιων έργων, ενώ η «Συμπερίληψη» προωθεί την αποδοχή της διαφορετικότητας και την ίση συμμετοχή όλων.

Αναλυτικότερα, ο «Φορονόμος» παρατηρεί ότι οι φόροι δεν επαρκούν για τη δημιουργία καλύτερων δρόμων και σχολείων. Αποφασίζει να δράσει. Παράλληλα, η «Συμπερίληψη» παρατηρεί ότι οι κάτοικοι της πόλης δεν συνεργάζονται επαρκώς και ότι κάποιοι δεν έχουν «φωνή» στην κοινότητα.

****

**Σκηνές:** Χωρίστε την ιστορία σε σκηνές, με τον κάθε ήρωα να δείχνει τις ξεχωριστές του ικανότητες και πώς αυτές συμπληρώνουν η μία την άλλη.


* Σκηνή 1: Εισαγωγή των ηρώων και της πόλης που έχει ανάγκη.
* Σκηνή 2: Δραστηριότητες του «Φορονόμου» (δημόσια έργα, όπως κατασκευή σχολείων, δρόμων).
* Σκηνή 3: Δραστηριότητες της Συμπερίληψης(προώθηση διαφορετικότητας)
* Σκηνή 4: Συνεργασία των δύο ηρώων για την ολοκλήρωση ενός μεγάλου έργου, όπως η δημιουργία ενός πάρκου. Ο Φορονόμος παρέχει τους απαραίτητους πόρους, μέσω των φόρων που συγκεντρώνονται, ενώ η Συμπερίληψη εξασφαλίζει ότι το πάρκο είναι προσβάσιμο και κατάλληλο για όλους, ανεξάρτητα από τις ανάγκες ή τις δυνατότητές τους.
* Σκηνή 5: Επίλογος (Η πόλη σε ανάπτυξη)


Η πόλη πλέον ευημερεί. Οι πολίτες είναι χαρούμενοι, η κοινότητα είναι πιο ενωμένη και ο καθένας έχει συμβάλει με τον τρόπο του. Οι ήρωες παρατηρούν την αλλαγή: Οι υποδομές έχουν βελτιωθεί και η κοινότητα είναι πλέον ένας χώρος ισότητας, σεβασμού και συνεργασίας. Ο «Φορονόμος» και η «Συμπερίληψη» χαιρετούν τους κατοίκους, ενώνοντας τα σύμβολά τους (τη ζυγαριά και τον κύκλο), συμβολίζοντας τη δικαιοσύνη και την ισότητα στην κοινωνία.

Συμπέρασμα

Μέσα από αυτή την ιστορία, οι μαθητές/τριες μαθαίνουν για τη σημασία της φορολογίας στην κοινωνία, αλλά και την αξία της διαφορετικότητας και της αλληλοαποδοχής. Οι δύο (2) ήρωες δείχνουν πώς η συνεισφορά όλων μπορεί να δημιουργήσει έναν καλύτερο κόσμο κι ότι όλοι απολαμβάνουν τα οφέλη από τα δημόσια έργα ισότιμα.

**ΦΥΛΛΟ ΕΡΓΑΣΙΑΣ**

****

** Φτιάξε το δικό σου ήρωα**

Καλείστε να δημιουργήσετε ψηφιακά ή στο φύλλο εργασίας δύο ήρωες, τον «Φορονόμο» και τη «Συμπερίληψη», αποδίδοντας τα χαρακτηριστικά που τους ταιριάζουν, όπως εσείς τα αντιλαμβάνεστε, και τέλος να δημιουργήσετε μία ιστορία μικρού μήκους με τους ήρωές σας!

**Χαρακτηριστικά των ψηφιακών ηρώων:**

Όνομα

Εμφάνιση

Ικανότητες

Προσωπικότητα

******Αποστολή

**Σενάριο:** Δημιουργήστε μια ιστορία, στην οποία οι δύο ήρωες συνεργάζονται, για να βοηθήσουν μια πόλη που έχει ανάγκη.



**Ιστορία** χωρισμένη σε σκηνές:

* Σκηνή 1: Εισαγωγή των ηρώων και της πόλης που έχει ανάγκη.
* Σκηνή 2: Δραστηριότητες του «Φορονόμου» (π.χ. κατασκευή σχολείων, δρόμων).
* Σκηνή 3: Δραστηριότητες της «Συμπερίληψης», που σχετίζονται με αλληλοσεβασμό και διαφορετικότητα.
* Σκηνή 4: Συνεργασία των δύο ηρώων για την ολοκλήρωση ενός μεγάλου έργου, όπως η δημιουργία ενός πάρκου.
* Σκηνή 5: Επίλογος ιστορίας.

***Καλή διασκέδαση!***