

6Ο ΕΡΓΑΣΤΗΡΙΟ ΔΕΞΙΟΤΗΤΩΝ

Έχουμε δικαιώματα, έχουμε και υποχρεώσεις

|  |  |
| --- | --- |
| **Χρονόμετρο** | **Χρονική διάρκεια:** 45’ (1 διδακτική ώρα) |
| Κέντρο | **Σκοπός**: Οι μαθητές/τριες αναγνωρίζουν και αναφέρουν ποιοι έχουν την ευθύνη να πληρώνουν φόρους σήμερα και ποιες είναι οι δύο κύριες κατηγορίες φορολογουμένων. |
| **Κομμάτια παζλ** | **Προσδοκώμενα μαθησιακά αποτελέσματα:** Μετά την ολοκλήρωση της διδασκαλίας, οι μαθητές/τριες θα πρέπει να είναι ικανοί/ές να:   1. Περιγράφουν τον αντίκτυπο των φορολογικών οφελών στην ευημερία του κοινωνικού συνόλου. 2. Ονοματίζουν τις δύο κύριες κατηγορίες φορολογουμένων (ιδιώτες & επιχειρήσεις). 3. Αναγνωρίζουν το Φόρο Προστιθέμενης Αξίας (ΦΠΑ) μέσα από τη συμμετοχή τους σε παιχνίδια συνεργασίας. 4. Συζητούν για τη σημασία του φόρου (ΦΠΑ). |
| **Αίθουσα** | **Προτεινόμενες διδακτικές προσεγγίσεις:** Διερευνητική, ομαδοσυνεργατική, διαθεματική |
| **Λίστα** | **Βασικά θέματα εργαστηρίου:**   * **Δραστηριότητα 1:** «Έχουμε δικαιώματα, έχουμε και υποχρεώσεις» * **Δραστηριότητα 2:** «Τι ξέρεις για τον ΦΠΑ;» (προετοιμασία εργαστηρίου, ζητώντας από τους μαθητές/-τριες να φέρουν μαζί τους διαφορετικά είδη αποδείξεων ή λογαριασμών κοινής ωφέλειας) |
| Υπολογιστής | **Υλικοτεχνική υποδομή:** Η/Υ, βιντεοπροβολέας, φύλλο Α4, είδη γραφής και ζωγραφικής |
| **Ανοιχτό βιβλίο** | **Πηγή:** [Γωνιά Εκπαιδευτικών TAXEDU (europa.eu)](https://taxedu.campaign.europa.eu/el/teachers-corner)  [Βασικοί συντελεστές ΦΠΑ - ΑΑΔΕ (aade.gr)](https://www.aade.gr/exypiretisi-enimerosi/hristikoi-odigoi/enarxi-epiheirimatikis-drastiriotitas/basikoi-syntelestes-fpa)  Βασικοί συντελεστές ΦΠΑ - Gov (www.gov.gr) |


|  |  |  |
| --- | --- | --- |
| Περιγραφή πορείας 6ου εργαστηρίου Έχουμε δικαιώματα, έχουμε και υποχρεώσεις | Διδακτική τεχνική | Διδακτικά μέσα |
| * **Δραστηριότητα 1: «Έχουμε δικαιώματα, έχουμε και υποχρεώσεις» (20 λεπτά)**: * Προβολή βίντεο μικρο-μάθησης (Micro-clip) με τίτλο «**Ποιος πληρώνει φόρους σήμερα;**», μέσω της ψηφιακής πλατφόρμας TAXEDU.   Επιγραμματικά, παρουσιάζονται τα εξής:   * Κατηγορίες φορολογουμένων * Επαρκής διανομή φόρων * Πώς συνεισφέρουν τα παιδιά στους φόρους; * Είδη φόρων ανά κατηγορία φορολογουμένων   • Λεκτική αποτύπωση βίντεο μικρο-μάθησης. | * Επίδειξη * Συζήτηση / Διάλογος | * Οπτικοακουστική παρουσίαση ψηφιακού υλικού |
| * **Δραστηριότητα : «Τι ξέρεις για τον ΦΠΑ;» (20 λεπτά)** * Παιχνίδι που θα βοηθήσει τους μαθητές/τριες να κατανοήσουν καλύτερα τη διαδικασία έκδοσης αποδείξεων από πωλήσεις προϊόντων ή παροχή υπηρεσιών, για να εξασκηθούν στην αναγνώρισή του ΦΠΑ σε διαφορετικούς λογαριασμούς, στην κατανόηση της οικονομικής συναλλαγής. | * Δημιουργία ομάδων | * Ομαδική εργασία |
| * **Ανάλυση και Συμπεράσματα (5 λεπτά):**   + Συζήτηση σχετικά με τις απόψεις των μαθητών/τριών για τον φόρο και τη σημασία του στη ζωή τους.   + Ανασκόπηση των κύριων σημείων που καλύφθηκαν κατά τη διάρκεια του εργαστηρίου. | * Συζήτηση / Διάλογος |  |

**Οδηγίες εφαρμογής**

**ΔΡΑΣΤΗΡΙΟΤΗΤΑ 1**

**Έχουμε δικαιώματα, έχουμε και υποχρεώσεις**

****

[**Γωνιά Εκπαιδευτικών TAXEDU (europa.eu)**](https://taxedu.campaign.europa.eu/el/teachers-corner)

**Micro-clip TAXEDU: Ποιος πληρώνει φόρους σήμερα;**

(συνολικής διάρκειας 6:10)

**Σύντομη περιγραφή:**

Σκοπός της δραστηριότητας είναι να βοηθήσει τους μαθητές/τριες να κατανοήσουν ποιοι έχουν την ευθύνη να πληρώνουν φόρους σήμερα και ποιες είναι οι δύο κύριες κατηγορίες φορολογουμένων.

|  |  |
| --- | --- |
| Καρφίτσωμα | **ΣΗΜΕΙΩΣΗ:** Κάτω από κάθε βίντεο μικροδιδασκαλίας (micro-clip) διατίθεται «**Σχέδιο μαθήματος**» στην ελληνική γλώσσα, το οποίο έχει ήδη συμπεριληφθεί στο παρόν Εγχειρίδιο Εκπαιδευτικού. Εφόσον, το επιθυμείτε, σας δίνεται η δυνατότητα να πραγματοποιήσετε λήψη του υλικού συμπληρωματικά. |

****

**Βήματα δραστηριότητας:**

* **Εισαγωγή**

Προβολή εισαγωγικού μέρους του βίντεο.

* **Κατηγορίες φορολογουμένων**

Μετά την προβολή αυτής της ενότητας, σταματήστε το βίντεο και ρωτήστε τους μαθητές/τριες αν γνωρίζουν τι είναι το «δημόσιο ταμείο» (κρατικό θησαυροφυλάκιο) και αν κατάλαβαν γιατί η εισφορά του Σούπερ Φορολογούμενου ωφέλησε το κοινωνικό σύνολο. Εξηγήστε τα φορολογικά οφέλη και τις ευθύνες που έχει κάποιος από την παιδική ηλικία έως την ενηλικίωση. Επαναλάβετε τις κύριες κατηγορίες φορολογουμένων: ιδιώτες και εταιρείες. Εντοπίστε τα οφέλη στην παρουσιαζόμενη εξέλιξη και ρωτήστε τα παιδιά σε ποια στιγμή της ζωής πιστεύουν ότι πρέπει κάποιος να πληρώνει φόρους.

* **Επαρκής διανομή φόρων**

Μετά την προβολή αυτής της ενότητας, σταματήστε το βίντεο και περιγράψτε πώς συνδέονται οι φόροι τους οποίους πληρώνουν οι ιδιώτες (φόρος εισοδήματος) με τους φόρους τους οποίους πληρώνουν οι εταιρείες – από τα παραδείγματα που παρουσιάζονται (εισφορά κοινωνικής αλληλεγγύης, ΦΠΑ, περιβαλλοντικό τέλος) – και πώς επηρεάζουν οι μεν τους δε.

* **Πώς συνεισφέρουν τα παιδιά στους φόρους;**


Μετά την προβολή αυτής της ενότητας, τονίστε ότι, παρότι δεν πληρώνουν φόρους ακόμη, μέρος των χρημάτων που ξοδεύουν στα απλά πράγματα που επιθυμούν αντιστοιχούν σε φόρο, κάνοντας αναφορά στον Φόρο Προστιθέμενης Αξίας (ΦΠΑ).

* **Συμπέρασμα**

Μπορείτε να ξεκινήσετε μια συζήτηση στην τάξη με βάση τις ιδέες που παρουσιάζονται στο βίντεο.

Τα θέματα συζήτησης μπορεί να περιλαμβάνουν:

* + - Ονομάστε άτομα και επιχειρήσεις από την τοπική κοινωνία σας που πληρώνουν φόρους.
    - Απαριθμήστε όλα όσα αγόρασε η οικογένειά σας για εσάς.
    - Γνωρίζετε ότι έχετε συνεισφέρει με κάποιον τρόπο στον κρατικό προϋπολογισμό;
    - Μιλήστε με μέλη της οικογένειάς σας και ρωτήστε τα πώς συμβάλλουν στην ωφέλεια της τοπικής κοινωνίας.

****

**Σημαντικό να δοθεί ιδιαίτερη έμφαση στη συλλογή αποδείξεων. Αναφερθείτε επεξηγηματικά στις παρακάτω ενότητες, διότι θα χρειαστούν ως προϋπάρχουσα γνώση για τη Δραστηριότητα 3. Επίσης, απαιτείται συλλογή διαφορετικών λογαριασμών κοινής ωφέλειας και αποδείξεων αγοράς προϊόντων ή παροχής υπηρεσιών, που θα αξιοποιηθούν στη δραστηριότητα 2.**

* **Τι είναι η απόδειξη ;**

Η απόδειξη είναι ένα χαρτί που παίρνουμε όταν αγοράζουμε ένα προϊόν από ένα κατάστημα. Στην απόδειξη γράφονται πληροφορίες όπως τι αγοράσαμε, πόσο κόστισε και πόσα πληρώσαμε.

* **Γιατί είναι σημαντική;**
  + - Αποδεικτικό αγοράς: Δείχνει ότι αγοράσαμε το προϊόν.
    - Εγγύηση: Αν το προϊόν έχει πρόβλημα, μπορούμε να το επιστρέψουμε ή να το αλλάξουμε αν έχουμε την απόδειξη.
    - Φόροι (ΦΠΑ - Φόρος Προστιθέμενης Αξίας): Βοηθάει το κράτος να ξέρει πόσα χρήματα κερδίζουν τα καταστήματα και να συλλέγει τους φόρους που χρειάζονται για να φτιάχνει δρόμους, σχολεία, νοσοκομεία κ.λπ.
* **Τι είναι ο ΦΠΑ;**

Ο ΦΠΑ είναι ένας έμμεσος φόρος που επιβάλλεται στην πώληση προϊόντων και υπηρεσιών. Ο ΦΠΑ συμπεριλαμβάνεται στην τιμή που πληρώνουμε για τα αγαθά και τις υπηρεσίες που αγοράζουμε και αποτελεί σημαντική πηγή εσόδων για το κράτος. Ωστόσο, ο ΦΠΑ δεν είναι ίδιος για όλα τα προϊόντα και υπηρεσίες. Υπάρχουν **διαφορετικοί φορολογικοί συντελεστές, ανάλογα με το είδος του αγαθού ή της υπηρεσίας.**

* **Πώς λειτουργεί;**
  + - Προστίθεται στην τιμή: Όταν αγοράζουμε κάτι, πληρώνουμε και τον ΦΠΑ μαζί με την τιμή του προϊόντος.
    - Συλλογή από το κράτος: Τα καταστήματα συλλέγουν τον ΦΠΑ και τον αποδίδουν στο κράτος.

Παράδειγμα:

Ας πούμε ότι θέλεις να αγοράσεις ένα παιχνίδι που έχει τιμή αγοράς 10 ευρώ. Ο ΦΠΑ μπορεί να είναι 24%. Αυτό σημαίνει ότι θα πληρώσεις επιπλέον 2,40 ευρώ (που είναι το 24% των 10 ευρώ). Άρα, συνολικά θα πληρώσεις 12,40 ευρώ για να αγοράσεις το παιχνίδι.

* **Γιατί είναι σημαντικός ο ΦΠΑ;**

Ο ΦΠΑ είναι ένας από τους φόρους που βοηθάει το κράτος να μαζεύει χρήματα, για να φτιάχνει και να συντηρεί δημόσιες υπηρεσίες, όπως σχολεία, νοσοκομεία, δρόμους και πάρκα.

* [**Βασικοί συντελεστές ΦΠΑ - ΑΑΔΕ (aade.gr)**](https://www.aade.gr/exypiretisi-enimerosi/hristikoi-odigoi/enarxi-epiheirimatikis-drastiriotitas/basikoi-syntelestes-fpa)

Για να δείτε ποιο συντελεστή θα εφαρμόσετε στις συναλλαγές σας, σας παραθέτουμε τους συντελεστές ΦΠΑ που ισχύουν και οι οποίοι δύνανται να μεταβάλλονται με νόμο με βάση τις δημοσιονομικές ανάγκες της χώρας. Συγκεκριμένα ισχύουν οι ακόλουθοι συντελεστές:

**α)** Ο **κανονικός συντελεστής** ο οποίος ορίζεται σε 24% επί της φορολογητέας αξίας (ισχύει από 1/6/2016).

**β)** Ο **μειωμένος συντελεστής** που είναι 13% επί της φορολογητέας αξίας.

*Ενδεικτικά αναφέρονται:*

* βασικά προϊόντα ευρείας κατανάλωσης όπως  ψωμί, γάλα, κρέας, ψάρια, ελαιόλαδο, τυριά, ζυμαρικά, άλευρα, δημητριακά, λαχανικά,  καφές, τσάι, αλάτι, ξύδι, διάφορα παρασκευάσματα διατροφής με βάση τα δημητριακά, τα αλεύρια, τα άμυλα, ζώντα ζώα, είδη για εξυπηρέτηση ατόμων με ειδικές ανάγκες, αγροτικά εφόδια, παιδικά καθίσματα αυτοκινήτου, πάνες για βρέφη, κράνη δικυκλιστών κ.λπ.,
* υπηρεσίες όπως διαμονή σε τουριστικά καταλύματα, παροχή υπηρεσιών  κατ’ οίκον φροντίδας παιδιών, ηλικιωμένων, ασθενών κ.λπ., την εκμετάλλευση εστιατορίων, καφενείων, ζαχαροπλαστείων και συναφών επιχειρήσεων κ.λπ..

**γ)** Ο **υπερμειωμένος συντελεστής** που ορίζεται σε 6% επί της φορολογητέας αξίας.

*Ενδεικτικά αναφέρονται:*

* φάρμακα, βιβλία, εφημερίδες, περιοδικά, εισιτήρια θεατρικών παραστάσεων και συναυλιών, ηλεκτρική ενέργεια, φυσικό αέριο κ.λπ.

Επιπλέον, κατόπιν έκδοσης σχετικής απόφασης Υπουργού Οικονομικών,  οι ανωτέρω συντελεστές εφαρμόζονται μειωμένοι κατά 30%  και ορίζονται σε 17%, 9% και  4% αντίστοιχα στα νησιά Λέρο, Λέσβο, Κω, Σάμο, Χίο.

***Μάθετε ότι:***


Για τα αγαθά και τις υπηρεσίες που εφαρμόζονται μειωμένοι συντελεστές 13% και 6% θα πρέπει να ανατρέχετε στο [Παράρτημα ΙΙΙ του Κώδικα ΦΠΑ](https://www.aade.gr/sites/default/files/2019-08/%CE%A4%CE%95%CE%9B%CE%99%CE%9A%CE%9F_%CF%80%CE%B1%CF%81%CE%B1%CF%81%CF%84%CE%B7%CE%BC%CE%B1%20%CE%99%CE%99%CE%99.pdf)


***Θυμηθείτε:***


Για περισσότερες πληροφορίες για τους συντελεστές ΦΠΑ πατήστε [**εδώ**](http://elib.aade.gr/elib/view?d=/gr/other/2020/2/) (σελ. 59-60  Εγχειρίδιο ερωτήσεων-απαντήσεων σε φορολογικά θέματα, Απρίλιος 2020).


* **Κατηγορίες προϊόντων και υπηρεσιών με διαφορετικούς συντελεστές ΦΠΑ:**
* **Αγαθά Πρώτης Ανάγκης**: Αυτά είναι προϊόντα που είναι απαραίτητα για την καθημερινή ζωή, όπως τρόφιμα, φάρμακα και βασικά είδη οικιακής χρήσης. Τα αγαθά πρώτης ανάγκης συνήθως έχουν μειωμένο συντελεστή ΦΠΑ (6% ή 13%),για να είναι πιο προσιτά στον καταναλωτή.
* **Είδη Πολυτελείας:** Αυτά είναι προϊόντα που δεν είναι απαραίτητα για την καθημερινή ζωή, όπως τα ακριβά κοσμήματα, τα πολυτελή αυτοκίνητα ή ακριβά ρούχα. Τα είδη πολυτελείας έχουν συνήθως υψηλότερο συντελεστή ΦΠΑ (24%), καθώς θεωρούνται προϊόντα για τα οποία οι καταναλωτές μπορούν να πληρώσουν περισσότερο.
* **Εγχώρια και Εισαγόμενα Προϊόντα**: Τα εγχώρια προϊόντα παράγονται στην Ελλάδα, ενώ τα εισαγόμενα προϊόντα έρχονται από το εξωτερικό. Αν και οι δύο κατηγορίες υπόκεινται σε ΦΠΑ, τα εισαγόμενα προϊόντα μπορεί να επιβαρύνονται με επιπλέον φόρους ή τέλη, εκτός από τον ΦΠΑ.
* **Προϊόντα «Μαϊμού» (Παραποιημένα Προϊόντα):** Πρόκειται για προϊόντα που αντιγράφουν γνωστές μάρκες και πωλούνται παράνομα. Παρόλο που αυτά τα προϊόντα δεν πρέπει να κυκλοφορούν στην αγορά, μερικές φορές καταλήγουν σε αυτή χωρίς να επιβαρύνονται με τον κανονικό ΦΠΑ και δημιουργούν αθέμιτο ανταγωνισμό.

Μπορείτε να περιηγηθείτε με τους μαθητές/-τριες στην ιστοσελίδα του TAXEDU ή να αναγνώσετε, μέσω του παρακάτω συνδέσμου [Μάρκα "μαϊμού" - TAXEDU](https://taxedu.campaign.europa.eu/el/child), και να θέσετε ερωτήματα στους μαθητές/-τριες προς απάντηση.









Η γνώση του ΦΠΑ είναι σημαντική, γιατί μας βοηθά να κατανοήσουμε καλύτερα πώς υπολογίζονται οι τιμές και ποιο είναι το τελικό κόστος που πληρώνουμε όταν αγοράζουμε διάφορα προϊόντα ή υπηρεσίες.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_* *ΛΕΚΤΙΚΗ ΑΠΟΤΥΠΩΣΗ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

***ΣΕΝΑΡΙΟ: ΠΟΙΟΣ ΠΛΗΡΩΝΕΙ ΦΟΡΟΥΣ ΣΗΜΕΡΑ;***

**1. Εισαγωγή**

1.1. Παρουσίαση του χαρακτήρα

- Ο χαρακτήρας εμφανίζεται στην οθόνη

- ο χαρακτήρας είναι ένας εξωγήινος σχεδιαστής μόδας

* + - το προτεινόμενο όνομα είναι 2QT (Too Cute = πολύ χαριτωμένος)

- οι σκέψεις του 2QT εμφανίζονται ως κείμενο στην οθόνη.

- εμφανίζεται ο τίτλος του βίντεο μικροδιδασκαλίας: "Ποιος πληρώνει φόρους σήμερα;"

*→* ***2QT****: Ποιος πληρώνει φόρους σήμερα;*

- ο χαρακτήρας παρουσιάζεται στο κοινό - στο φόντο εμφανίζεται το σπίτι του 2QT, που είναι ο Κρόνος

- ο χαρακτήρας συστήνεται:

*→* ***2QT****: Γεια! Είμαι ο 2QT.*

*→* ***2QT****: Σχεδιάζω πυραυλοκίνητα ρούχα.*

- στην οθόνη παρουσιάζεται ένα σακάκι που κινείται με πυραύλους.

- στην οθόνη εμφανίζεται ο πλανήτης Γη

*→* ***2QT****: Ήρθα στον πλανήτη Γη επειδή έχω ενθουσιαστεί με τα παπούτσια σας. Στον πλανήτη μου δε χρειαζόμαστε παπούτσια (η φυλή του δεν έχει πόδια).*

*→* ***2QT****: Έχω μια φανταστική ιδέα: Θα σχεδιάζω πυραυλοκίνητα παπούτσια!*

- στην οθόνη παρουσιάζεται ένα παπούτσι που κινείται με πυραύλους

- εμφανίζεται η Γη και επισημαίνεται η Ευρωπαϊκή Ένωση (ΕΕ), συμπεριλαμβανομένου του Ηνωμένου Βασιλείου

*→* ***2QT****: Θα κατασκευάζω τα παπούτσια μου στην Ευρωπαϊκή Ένωση. Οι Ευρωπαίοι λατρεύουν τα παπούτσια.*

*→* ***2QT****: Κάπου διάβασα πως αν κάνω δική μου εταιρεία θα έχω πολλές υποχρεώσεις. Μία από αυτές είναι η πληρωμή φόρων.*

*→* ***2QT****: Θέλω να μάθω…Ποιος πληρώνει φόρους σήμερα; Ελάτε μαζί μου! Ας μάθουμε τι συμβαίνει.*

**2. Κατηγορίες φορολογουμένων**

2.1. Κατηγορίες φορολογουμένων

* Ο 2QT μπροστά σε νοσοκομείο σε κακή κατάσταση. Ασθενείς περιμένουν στην ουρά έξω.

*→* ***2QT*** *(λυπημένος): Ωχ! Το νοσοκομείο είναι σε κακό χάλι. Δεν το έχουν ανακαινίσει εδώ και χρόνια. Αναρωτιέμαι αν μπορεί να γίνει κάτι, γιατί οι ασθενείς υποφέρουν.*

* Ο Super φορολογούμενος περπατά προς το Δημόσιο Ταμείο κρατώντας στο χέρι ένα φάκελο με το κείμενο «Τοπικοί φόροι», υπονοώντας ότι πληρώνει τους φόρους του .
* Ο 2QT είναι στη σκηνή.

*→* ***Γυναικεία φωνή:*** *Επειδή ο super φορολογούμενος πληρώνει τους φόρους του, τώρα μπορούμε να ανακαινίσουμε το νοσοκομείο και οι ασθενείς θα έχουν την περίθαλψη που τους αξίζει.*

*→* ***Γυναικεία φωνή****: Κάθε φορά που πληρώνουμε φόρους στο κράτος, διασφαλίζουμε την ευημερία όλης της κοινωνίας.*

* Κείμενο στην οθόνη: Όταν πληρώνουμε φόρους στο κράτος, διασφαλίζουμε την ευημερία όλης της κοινότητας.
* Η οθόνη μεταβαίνει στο νοσοκομείο, το οποίο είναι τώρα ανακαινισμένο και φαίνεται καθαρό και κομψό. Οι ασθενείς είναι χαρούμενοι.

*→* ***2QT*** *(χαρούμενος): Αυτό σημαίνει ότι πρέπει να πληρώνω κι εγώ φόρους; Ποιος πληρώνουν φόρους σε αυτό τον πλανήτη;;*

*→* ***Γυναικεία φωνή:*** *Όλοι πληρώνουν φόρους, αλλά ο καθένας πληρώνει συγκεκριμένα είδη φόρου. Για παράδειγμα, όσοι αμείβονται για την εργασία τους, πληρώνουν φόρο εισοδήματος!*

*→* ***2QT*** *(αναρωτιέται): Πληρώνουν όλοι το ίδιο ποσό;*

*→* ***Γυναικεία φωνή:*** *Όχι. Υπάρχει διαφορετικός φόρος για τους ανθρώπους και διαφορετικός φόρος για τις εταιρείες.*

* (Κινούμενα σχέδια) Ένα παιδί μεγαλώνει και γίνεται υπεύθυνος ενήλικας. (από μωρό σε παιδί, σε έφηβο, σε ενήλικα – εφέ εξασθένισης). Ο άνδρας έχει οικογένεια (γυναίκα, 2 παιδιά) – ο 2QT παρακολουθεί.

*→* ***Γυναικεία φωνή:*** [Μωρό στην οθόνη] *Όταν είσαι μωρό, χρειάζεσαι φροντίδα. Το κράτος βοηθά τους γονείς σου να σου την προσφέρουν.*

*→* ***Γυναικεία φωνή:*** [Παιδί στην οθόνη] *Όταν είσαι παιδί πηγαίνεις σχολείο, παίζεις στο πάρκο, επισκέπτεσαι το γιατρό όταν αρρωσταίνεις.* *Όλα αυτά χρηματοδοτούνται από το κράτος*, *ώστε τα παιδιά να είναι χαρούμενα και υγιή*.

*→* ***Γυναικεία φωνή***: [Έφηβος/φοιτητής] *Μεγαλώνοντας πηγαίνεις στο πανεπιστήμιο και χρειάζεσαι βοήθεια για να αγοράσεις τα απαραίτητα βιβλία και για να μπορείς να μετακινείσαι.*

*→* ***Γυναικεία φωνή:*** [Νεαρός άνδρας] *Μόλις πιάσεις δουλειά και αρχίσεις να πληρώνεσαι, τότε αρχίζεις να πληρώνεις φόρο.*

*→* ***Γυναικεία φωνή:*** [Οικογένεια] *Και όταν έρθει η στιγμή να κάνεις δική σου οικογένεια, τότε και πάλι το κράτος σου παρέχει βοήθεια.*

*→* ***2QT*** *(ενθουσιασμένος): Ωωω, άρα απολαμβάνεις πολλά πράγματα δωρεάν πριν καν αρχίσεις να πληρώνεις φόρους.*

**2.2. Κατάλληλη κατανομή φόρων**

* (Κινούμενα σχέδια) Ένας νεαρός εργάζεται σε ένα ταχυφαγείο (fast food) και λαμβάνει τον μισθό του (μεγέθυνση στον μισθό – ο Κρις είναι ορατός δίπλα στον μισθό) – το κείμενο στον μισθό: ΑΜΟΙΒΗ – ΚΑΘΑΡΕΣ ΑΠΟΛΑΒΕΣ
* 2QT εμφανίζεται στην οθόνη

*→* ***Χρήστος****: Είμαι ο Χρήστος! Εργάζομαι εδώ με μισθό 1.100€.*

*→* ***2QT:*** *Αναρωτιέμαι τι μπορεί να είναι ο καθαρός μισθός;*

*→* ***Χρήστος****: Αυτούς τους υπολογισμούς τους κάνει ο εργοδότης μου. Καθαρός μισθός είναι τα χρήματα που παίρνω κάθε μήνα, αφού πληρωθούν ο φόρος και οι ασφαλιστικές εισφορές μου.*

*→* ***2QT:*** *Κατάλαβα! Και ως Super φορολογούμενος, βοηθάς το κοινωνικό σύνολο!*

* (Κινούμενα σχέδια) Ένας πάγκος με φρούτα και λαχανικά κι έναν υπάλληλο (μανάβης). Περνάει ένας μήνας (κυλάνε οι ημέρες του ημερολογίου). Ο λογιστής έρχεται και πληρώνει τον υπάλληλο.

*→* ***Λογιστής****:* *Είμαι ο λογιστής αυτής της μικρής επιχείρησης. Η εταιρεία πληρώνει φόρο εισοδήματος για τα χρήματα που κερδίζει από τις πωλήσεις φρούτων και λαχανικών.*

*→* ***Λογιστής****:* *Κάθε μήνα, λαμβάνω επεξεργάζομαι τα έγγραφα που μου δίνει ο ιδιοκτήτης και του υπολογίζω πόσα χρήματα θα πληρώσει για φόρο.*

* Ο 2QT εμφανίζεται στη σκηνή με δέντρα στο φόντο

*→* ***2QT:*** *Τι φόρο πληρώνουν οι επιχειρήσεις;*

*→* ***Λογιστής****:* *Μία επιχείρηση πληρώνει φόρο για τα κέρδη που έχει από την πώληση αγαθών και υπηρεσιών και πληρώνει εισφορά κοινωνικής αλληλεγγύης για τους υπαλλήλους της, ώστε να έχουν ιατρική περίθαλψη. Επιπλέον, η επιχείρηση συγκεντρώνει και πληρώνει τον Φόρο Προστιθέμενης Αξίας ή ΦΠΑ, έναν φόρο που πληρώνουμε όλοι κάθε φορά που αγοράζουμε κάτι. Για να τα υπολογίσεις όλα αυτά πρέπει να είσαι πολύ καλός στα μαθηματικά, όπως εγώ.*

*→* ***2QT:*** *Αυτά είναι όλα; Θέλω να ανοίξω δική μου επιχείρηση αλλά είναι πολλά αυτά που πρέπει να σκεφτώ*.

*→* ***Λογιστής****:* *Σε ορισμένα κράτη-μέλη της ΕΕ υπάρχει και το περιβαλλοντικό τέλος.*

* (Κινούμενα σχέδια) Μια βιομηχανία απεικονίζεται. Η βιομηχανία μολύνει πολύ.

*→* ***Λογιστής****:* *Είπες ότι θα έχεις εργοστάσιο κατασκευής πυραυλοκίνητων παπουτσιών.*

*→* ***2QT:*** *Ναι, αλλά θα είναι μικρό*.

*→* ***Λογιστής****:* Όλα τα εργοστάσια προκαλούν ρύπανση όσο μικρά κι αν είναι. Το κράτος προσπαθεί να αποτρέψει και να αντιστρέψει τη ζημιά που προκαλούν αυτές οι δραστηριότητες.

*→* ***2QT:*** *Τι σχέση έχει αυτό με τους φόρους;*

*→* ***Λογιστής***: Το περιβαλλοντικό τέλος επιβάλλεται στα εργοστάσια, εξαιτίας της ρύπανσης που προκαλούν. Συγκεκριμένα, αξιοποιείται για τον καθαρισμό των ρύπων, ενώ παράλληλα ενθαρρύνει τις επιχειρήσεις να είναι πιο φιλικές προς το περιβάλλον.

*→* ***2QT:*** *Τώρα κατάλαβα! Ο Γη είναι πολύ όμορφη. Δεν θέλω να την καταστρέψω.*

2.3.Πώς τα παιδιά συμβάλλουν στους φόρους (ΦΠΑ)

* (Κινούμενα σχέδια) Ένα αγόρι και ο πατέρας του μπαίνουν σε ένα κατάστημα με είδη σχεδίου/ζωγραφικής. Το αγόρι βλέπει το αγαπημένο του σετ χρωματιστών κηρομπογιών σε ένα ράφι ψηλά. Ο πατέρας του τού αγοράζει το σετ.
* Στο ταμείο, η αρχική τιμή των κηρομπογιών είναι υψηλότερη από αυτή που φαίνεται στο ράφι (μεγέθυνση στην οθόνη του ταμείου).
* Ο 2QT εμφανίζεται στη σκηνή μαζί με τον υπάλληλο του καταστήματος στο ταμείο.

*→* ***2QT:*** *Τι γράφει σε αυτή την απόδειξη; ΦΠΑ; Ααα, ΦΠΑ! Τι είναι αυτό;*

*→* ***Υπάλληλος καταστήματος:*** *ΦΠΑ είναι ο φόρος που πληρώνουμε όλοι κάθε φορά που αγοράζουμε ένα προϊόν. Θα μου έπαιρνε πολύ ώρα να σου εξηγήσω, γιατί κάθε κράτος έχει τους δικούς του κανόνες. Οι κηρομπογιές φαίνονται κάτι απλό, αλλά δεν είναι. Δε θα πιστεύεις στα αυτιά σου όταν αρχίσω να σου λέω πόσες διαφορετικές επιχειρήσεις απαιτούνται, για να κατασκευαστεί αυτό το κουτί κηρομπογιές.*

*→* ***2QT:*** *Που να το φανταστώ; Γι' αυτό ονομάζεται 'Φόρος Προστιθέμενης Αξίας';*

*→* ***Υπάλληλος καταστήματος:*** *Το βρήκες! Είσαι πιο έξυπνος από εμένα!*

* + Ο 2QT είναι χαρούμενος που καταλαβαίνει τους τύπους των φόρων.

**3. Τελική Οθόνη**

* Ο 2QT χαμογελά και είναι χαρούμενος με φόντο πράσινο τοπίο.

*→* ***2QT:*** *Μου αρέσει το ευρωπαϊκό σύστημα φορολογίας. Είναι ωραίο να πληρώνεις φόρους και να έχεις όλα αυτά τα αγαθά και τις υπηρεσίες ως αντάλλαγμα! Τώρα μπήκα στο νόημα. Ελπίζω να πουλήσω πολλά παπούτσια, για να μπορώ να πληρώνω τους φόρους μου σαν καλός πολίτης της ΕΕ. Τι λες κι εσύ;*


- Κλείνει η ιστορία.

**ΔΡΑΣΤΗΡΙΟΤΗΤΑ 2**

**Τι ξέρεις για τον ΦΠΑ;**

**Περιγραφή** **παιχνιδιού αναγνώρισης και κατηγοριοποίησης του ΦΠΑ:** Πρόκειται για ένα παιχνίδι που θα βοηθήσει τους μαθητές/-τριες να κατανοήσουν καλύτερα τη διαδικασία έκδοσης αποδείξεων από πωλήσεις προϊόντων και υπηρεσιών. Το παιχνίδι αυτό μπορεί να διεξαχθεί στην αίθουσα διδασκαλίας, για να βοηθήσει τους μαθητές/-τριες να εξασκηθούν στην κατανόηση της οικονομικής συναλλαγής, στην αναγνώριση του ΦΠΑ και στον εντοπισμό διαφορετικών συντελεστών ΦΠΑ, ενώ παράλληλα θα διασκεδάσουν.

Θα μπορούσε η συγκεκριμένη δραστηριότητα να συνδεθεί με την ενότητα των εκπτώσεων και των ποσοστών στο **μάθημα των Μαθηματικών** ως διαθεματική προσέγγιση.

**Στόχος του Παιχνιδιού:**

Οι μαθητές/-τριες θα εξασκηθούν στο να αναγνωρίζουν τον Φόρο Προστιθέμενης Αξίας (ΦΠΑ) σε καθημερινά έντυπα αποδείξεων και λογαριασμών κοινής ωφέλειας, να εντοπίζουν τους διαφορετικούς συντελεστές ΦΠΑ σε καθημερινά προϊόντα και υπηρεσίες και να τα κατηγοριοποιούν ανάλογα με τον συντελεστή που ισχύει για το κάθε προϊόν ή υπηρεσία.

**Προετοιμασία παιχνιδιού:**

Ο/η εκπαιδευτικός συλλέγει ενδεικτικά διαφορετικά είδη λογαριασμών και αποδείξεων, ενώ ζητά από τους μαθητές/-τριες να φέρουν κι εκείνοι/ες διαφορετικούς λογαριασμών και αποδείξεις αγοράς προϊόντων ή παροχής υπηρεσιών, προκειμένου να διεξαχθεί επιτυχώς η εν λόγω δραστηριότητα.

**Υλικά:**

* Έντυποι ή ηλεκτρονικοί λογαριασμοί από καταστήματα τροφίμων, εστιατόρια, λογαριασμοί ρεύματος, τηλεφωνίας, εισιτήρια ψυχαγωγίας, κ.ά.
* Κάρτες με ενδεικτικά παραδείγματα λογαριασμών.

**Διαδικασία:**

**Στάδιο 1:** Κατανόηση των συντελεστών ΦΠΑ,

Κάθε ομάδα μαθητών/τριών λαμβάνει ένα σύνολο πρωτότυπων λογαριασμών με διαφορετικούς συντελεστές ΦΠΑ και κάρτες λογαριασμών, που αναγράφουν μόνο προϊόντα ή υπηρεσίες. Εναλλακτικά, μπορείτε να προβάλλετε στην αίθουσα διδασκαλίας, μέσω του βιντεοπροβολέα, την ιστοσελίδα με τους βασικούς συντελεστές ΦΠΑ - [**Βασικοί συντελεστές ΦΠΑ - ΑΑΔΕ (aade.gr)**](https://www.aade.gr/exypiretisi-enimerosi/hristikoi-odigoi/enarxi-epiheirimatikis-drastiriotitas/basikoi-syntelestes-fpa)

Ανατρέχοντας στους πρωτότυπους λογαριασμούς ή στον πίνακα της ανωτέρω ιστοσελίδας, καλούνται να αντιστοιχίσουν το κάθε είδος προϊόντος ή υπηρεσίας της καρτέλας με τους συντελεστές που αναγράφονται στους πρωτότυπους λογαριασμούς.

**Στάδιο 2**: Κατηγοριοποίηση των Προϊόντων και Υπηρεσιών

Οι μαθητές/-τριες εξετάζουν τα προϊόντα ή τις υπηρεσίες στους λογαριασμούς τους και καλούνται να τα κατηγοριοποιήσουν σύμφωνα με τον συντελεστή ΦΠΑ που αναγράφεται δίπλα σε αυτά.

Για παράδειγμα:

Προϊόντα τροφίμων (π.χ. ψωμί, γάλα) ως είδη πρώτης ανάγκης έχουν συντελεστή 13%.

Λογαριασμός από εστιατόριο έχει συντελεστή 24%.

Φάρμακα ή βιβλία έχουν μειωμένο συντελεστή ΦΠΑ 6%.

**Στάδιο 3:** Υπολογισμός ΦΠΑ

Ζητήστε από την κάθε ομάδα να επιλέξει έναν από τους λογαριασμούς, για να υπολογίσουν τον ΦΠΑ, βάσει μαθηματικού τύπου.

**Στάδιο 4:** Καταγραφή και Συζήτηση

Αφού οι μαθητές/-τριες έχουν κατηγοριοποιήσει τα προϊόντα και τις υπηρεσίες, η κάθε ομάδα παρουσιάζει τα αποτελέσματά της. Θα συζητήσουν γιατί διαφορετικά προϊόντα έχουν διαφορετικούς συντελεστές ΦΠΑ και ποια είναι τα κριτήρια που καθορίζουν τους συντελεστές. Επίσης, μπορούν να μιλήσουν για τα εισαγόμενα προϊόντα και τις τυχόν διαφορές στους φόρους.

**Παραδείγματα λογαριασμών με απαντήσεις για τον/την εκπαιδευτικό:**

* **Παράδειγμα 1: Λογαριασμός Σούπερ Μάρκετ**

1. **Μακαρόνια** – 13% ΦΠΑ (Αγαθό πρώτης ανάγκης)
2. **Απορρυπαντικό πλυντηρίου** – 24% ΦΠΑ (Καθαριστικά, όχι αγαθά πρώτης ανάγκης)
3. **Κρέας** – 13% ΦΠΑ (Αγαθό πρώτης ανάγκης)
4. **Ανθρακούχο νερό** – 24% ΦΠΑ (εκτός πρώτης ανάγκης)
5. **Φρούτα και Λαχανικά** – 13% ΦΠΑ (Αγαθά πρώτης ανάγκης)
6. **Εισαγόμενη σοκολάτα** – 24% ΦΠΑ (Είδος πολυτελείας)
7. **Κοτόπουλο (εγχώριο)** – 13% ΦΠΑ (Αγαθό πρώτης ανάγκης)
8. **Ψωμί** – 13% ΦΠΑ (Αγαθό πρώτης ανάγκης)
9. **Γάλα** – 13% ΦΠΑ (Αγαθό πρώτης ανάγκης)

* **Παράδειγμα 2: Λογαριασμός Τεχνολογίας**

1. **Κινητό τηλέφωνο** – 24% ΦΠΑ (Είδος πολυτελείας)
2. **Λάπτοπ** – 24% ΦΠΑ (Είδος τεχνολογίας, θεωρείται είδος πολυτελείας)
3. **Ακουστικά** – 24% ΦΠΑ (Περιφερειακό μέσο τεχνολογίας, είδος πολυτελείας)
4. **Εκτυπωτής** – 24% ΦΠΑ (Είδος γραφείου, είδος πολυτελείας)

* **Παράδειγμα 3: Λογαριασμός Ταξιδιού και Μεταφορών**

1. **Εισιτήριο λεωφορείου (αστική συγκοινωνία)** – 13% ΦΠΑ (Υπηρεσία πρώτης ανάγκης, συγκοινωνίες)
2. **Αεροπορικό εισιτήριο εσωτερικού** – 24% ΦΠΑ (Είδος πολυτελείας)
3. **Καύσιμα αυτοκινήτου (βενζίνη)** – 24% ΦΠΑ (Καθημερινό έξοδο, αλλά υψηλός συντελεστής)
4. **Εισιτήριο πλοίου για τουριστικό ταξίδι** – 24% ΦΠΑ (Τουριστική υπηρεσία, είδος πολυτελείας)

* **Παράδειγμα 4: Λογαριασμός Ψυχαγωγίας**

1. **Εισιτήριο κινηματογράφου** – 6% ΦΠΑ (Υπηρεσία ψυχαγωγίας με υπερμειωμένο συντελεστή)
2. **Συναυλία** – 6% ΦΠΑ (Ψυχαγωγία με υπερμειωμένο συντελεστή)
3. **Μουσικό CD ή Άλμπουμ** – 6% ΦΠΑ
4. **Συνδρομή σε ψηφιακή πλατφόρμα (π.χ. Netflix)** – 24% ΦΠΑ (Ψυχαγωγία, είδος πολυτελείας)

* **Παράδειγμα 5: Λογαριασμός Υγείας και Καθημερινών Υπηρεσιών**

1. **Φάρμακα** – 6% ΦΠΑ (Αγαθά πρώτης ανάγκης, υγεία)
2. **Επισκευή αυτοκινήτου** – 24% ΦΠΑ (Υπηρεσία εκτός πρώτης ανάγκης)
3. **Λογαριασμός νερού** – 13% ΦΠΑ (Υπηρεσία πρώτης ανάγκης)
4. **Λογαριασμός ηλεκτρισμού** – 6% ΦΠΑ (Υπηρεσία πρώτης ανάγκης)
5. **Λογαριασμός φυσικού αερίου** – 6% ΦΠΑ (Υπηρεσία πρώτης ανάγκης)

* **Παράδειγμα 6: Λογαριασμός Καφέ ή Εστιατορίου**

1. **Καφές ή Αναψυκτικό** – 24% ΦΠΑ (ρόφημα εκτός πρώτης ανάγκης)
2. **Σάντουιτς** – 13% ΦΠΑ (Φαγητό με μειωμένο συντελεστή)
3. **Κέικ ή Γλυκό** – 13% ΦΠΑ (Προϊόν ζαχαροπλαστικής με μειωμένο συντελεστή)
4. **Εμφιαλωμένο νερό** – 13% ΦΠΑ (Αγαθό πρώτης ανάγκης)
5. **Γεύμα σε εστιατόριο** – 24% ΦΠΑ

* **Παράδειγμα 7: Λογαριασμός Επίπλων και Διακόσμησης Σπιτιού**

1. **Καρέκλα γραφείου** – 24% ΦΠΑ (Είδος Πολυτελείας)
2. **Καναπές** – 24% ΦΠΑ (Έπιπλο, είδος πολυτελείας)
3. **Κουρτίνες** – 24% ΦΠΑ (Είδος Πολυτελείας)
4. **Φωτιστικό** – 24% ΦΠΑ (Είδος Πολυτελείας)

* **Παράδειγμα 8: Λογαριασμός Προϊόντων Ομορφιάς**

1. **Αντιηλιακή κρέμα** – 24% ΦΠΑ (Προϊόν καλλωπισμού, είδος πολυτελείας)
2. **Σαπούνι χεριών** – 13% ΦΠΑ (Καθημερινή χρήση, πρώτης ανάγκης)
3. **Άρωμα** – 24% ΦΠΑ (Είδος πολυτελείας)
4. **Μάσκα προσώπου** – 24% ΦΠΑ (Καλλυντικό, είδος πολυτελείας)

**Ερωτήσεις για συζήτηση**:

* Γιατί τα τρόφιμα πρώτης ανάγκης έχουν μικρότερο συντελεστή ΦΠΑ σε σχέση με τα είδη πολυτελείας;
* Ποιοι είναι οι συντελεστές ΦΠΑ που ισχύουν στην Ελλάδα;
* Πώς οι φόροι αυτοί επηρεάζουν την τιμή που πληρώνουμε;
* Ποια προϊόντα θεωρούνται «αγαθά πρώτης ανάγκης» και ποια «είδη πολυτελείας»;
* Γιατί είναι σημαντικό να πληρώνουμε τον κανονικό ΦΠΑ και να αποφεύγουμε τα προϊόντα «μαϊμού»;

**Συμπέρασμα:**

Με βάση τα παραδείγματα, οι μαθητές/-τριες θα:

• Καταλάβουν πώς λειτουργούν οι διαφορετικοί συντελεστές ΦΠΑ ανάλογα με το είδος των προϊόντων και των υπηρεσιών,

• συζητήσουν γιατί κάποια προϊόντα πρώτης ανάγκης έχουν μικρότερο ΦΠΑ σε σχέση με προϊόντα πολυτελείας,

• αναγνωρίσουν τη διαφορά μεταξύ εγχώριων και εισαγόμενων προϊόντων, καθώς και την επίδραση του ΦΠΑ στο τελικό κόστος των προϊόντων.

Το παιχνίδι αυτό δίνει την ευκαιρία στους μαθητές/-τριες να κατανοήσουν τον ΦΠΑ μέσα από παραδείγματα της καθημερινότητάς τους, να αναγνωρίζουν τις διαφορές ανάμεσα σε είδη πρώτης ανάγκης και είδη πολυτελείας καθώς και πώς οι φόροι συμβάλλουν στη λειτουργία της κοινωνίας και του κράτους.

Μέσα από αυτό το παιχνίδι, οι μαθητές/-τριες θα κατανοήσουν καλύτερα τον ρόλο του ΦΠΑ στην καθημερινή ζωή και την οικονομία, αναπτύσσοντας παράλληλα δεξιότητες αριθμητικής και οικονομικής σκέψης.

****

**Οδηγίες εκπαιδευτικού:**

* **Ομαδοποίηση μαθητών:** Χωρίστε τους μαθητές/-τριες σε ομάδες.
* **Κατηγορίες προϊόντων και υπηρεσιών**: Γράψτε σε εμφανές σημείο στον Πίνακα τα είδη των αγαθών και υπηρεσιών ή κολλήστε κάρτες με τα είδη σε εμφανές σημείο στην αίθουσα διδασκαλίας, ως κατευθυντήρια γραμμή για το διαχωρισμό των ειδών (αγαθά και υπηρεσίες πρώτης ανάγκης, είδη πολυτελείας, εγχώρια προϊόντα, εισαγόμενα προϊόντα) από τους μαθητές/τριες.
* Προβάλλετε στην αίθουσα διδασκαλίας, μέσω του βιντεοπροβολέα, την ιστοσελίδα με τους βασικούς συντελεστές ΦΠΑ - [**Βασικοί συντελεστές ΦΠΑ - ΑΑΔΕ (aade.gr)**](https://www.aade.gr/exypiretisi-enimerosi/hristikoi-odigoi/enarxi-epiheirimatikis-drastiriotitas/basikoi-syntelestes-fpa)
* Διαμοιρασμός **ίδιων πρωτότυπων λογαριασμών** σε κάθε ομάδα ως πηγή ανεύρεσης διαφορετικών συντελεστών ΦΠΑ. Σε περίπτωση, που δε βρίσκουν το συντελεστή κάποιου είδους, μπορούν είτε να κοιτάξουν στην βιντεοπροβολή του Πίνακα με τους βασικούς συντελεστές ΦΠΑ είτε να ζητήσουν τη βοήθεια του/της εκπαιδευτικού.
* **Κάρτες Λογαριασμών:** Διαμοιρασμός καρτών με ενδεικτικούς λογαριασμούς, όπως εσείς κρίνετε. Οι μαθητές/-τριες καλούνται να εντοπίσουν τον ΦΠΑ αντιπαραβάλλοντας και αντιστοιχίζοντας τα προϊόντα ή τις υπηρεσίες από τις κάρτες με τα προϊόντα ή υπηρεσίες των πρωτότυπων λογαριασμών, προκειμένου να αναγνωρίσουν τα διαφορετικά είδη συντελεστών ΦΠΑ (6%, 13% και 24%) και να κατηγοριοποιήσουν τα προϊόντα και υπηρεσίες, ανάλογα με το είδος τους.
* **Υπολογισμός ΦΠΑ**: Οι μαθητές/-τριες εξασκούνται στον υπολογισμό του ΦΠΑ χρησιμοποιώντας τον εξής τύπο:

**Παράδειγμα Υπολογισμού**

• Συνολική τιμή πώλησης προϊόντος: €1.50

• Έστω συντελεστής ΦΠΑ: 10% , τότε ΦΠΑ: €1.50 × (10/110) = (1,5 x 10)/110 = 15/110 ≈ €0.14

• Τιμή αγοράς προϊόντων (χωρίς Φ.Π.Α).: €1.50 - €0.14 ≈ €1.36



**Κάρτες ενδεικτικών λογαριασμών αγοράς προϊόντων ή παροχής υπηρεσιών**

**Λογαριασμός Σούπερ Μάρκετ**

1. **Μακαρόνια**
2. **Απορρυπαντικό πλυντηρίου**
3. **Κρέας**
4. **Ανθρακούχο νερό**
5. **Φρούτα και Λαχανικά**
6. **Εισαγόμενη σοκολάτα**
7. **Κοτόπουλο (εγχώριο)**
8. **Ψωμί**
9. **Γάλα**

**Λογαριασμός τεχνολογίας**

1. **Κινητό τηλέφωνο**
2. **Λάπτοπ**
3. **Ακουστικά**
4. **Εκτυπωτής**

**Λογαριασμός ταξιδίου και μεταφορών**

1. **Εισιτήριο λεωφορείου (αστική συγκοινωνία)**
2. **Αεροπορικό εισιτήριο εσωτερικού**
3. **Καύσιμα αυτοκινήτου (βενζίνη)**
4. **Εισιτήριο πλοίου για τουριστικό ταξίδι**

**Λογαριασμός ψυχαγωγίας**

1. **Εισιτήριο κινηματογράφου**
2. **Συναυλία**
3. **Μουσικό CD ή Άλμπουμ**
4. **Συνδρομή σε ψηφιακή πλατφόρμα (π.χ. Netflix)**

**Λογαριασμός υγείας και καθημερινών υπηρεσιών**

1. **Φάρμακα**
2. **Επισκευή αυτοκινήτου**
3. **Λογαριασμός νερού**
4. **Λογαριασμός ηλεκτρισμού**

**Λογαριασμός καφέ ή εστιατορίου**

1. **Καφές ή Αναψυκτικό**
2. **Σάντουιτς**
3. **Κέικ ή Γλυκό**
4. **Εμφιαλωμένο νερό**
5. **Γεύμα σε εστιατόριο**
6. **Σάντουιτς**

**Λογαριασμός επίπλων και διακόσμησης σπιτιού**

1. **Καρέκλα γραφείου**
2. **Καναπές**
3. **Κουρτίνες**
4. **Φωτιστικό**

**Λογαριασμός προϊόντων ομορφιάς**

1. **Αντιηλιακή κρέμα**
2. **Σαπούνι χεριών**
3. **Άρωμα**
4. **Μάσκα προσώπου**

**ΦΥΛΛΟ ΕΡΓΑΣΙΑΣ**

**Τι ξέρεις για τον ΦΠΑ;**

Κάθε ομάδα μαθητών/τριών λαμβάνει ένα σύνολο πρωτότυπων λογαριασμών με διαφορετικούς συντελεστές ΦΠΑ και κάρτες λογαριασμών, που αναγράφουν μόνο προϊόντα ή υπηρεσίες.

1. Ανατρέχοντας στους πρωτότυπους λογαριασμούς, κάθε ομάδα καλείται να αντιστοιχίσει το κάθε είδος προϊόντος ή υπηρεσίας της καρτέλας με τους συντελεστές που αναγράφονται στους πρωτότυπους λογαριασμούς (6%, 13% και 24%). Σε περίπτωση που δε βρίσκετε το συντελεστή ανατρέξτε στην ιστοσελίδα [**Βασικοί συντελεστές ΦΠΑ - ΑΑΔΕ (aade.gr)**](https://www.aade.gr/exypiretisi-enimerosi/hristikoi-odigoi/enarxi-epiheirimatikis-drastiriotitas/basikoi-syntelestes-fpa)**.**

2. Στη συνέχεια, κάθε ομάδα καλείται να κατηγοριοποιήσει τα προϊόντα ή τις υπηρεσίες σε αγαθά και υπηρεσίες πρώτης ανάγκης, πολυτελείας, εισαγόμενα ή εγχώρια.

3. Κάθε ομάδα επιλέγει έναν από τους λογαριασμούς, για να υπολογίσει τον ΦΠΑ, βάσει του παρακάτω μαθηματικού τύπου:

4. Κάθε ομάδα παρουσιάζει τα αποτελέσματά της.

